33. schôdza NR SR - 13.deň - A. dopoludnia
Dátum: 2025-04-14
Poslanec: Čaučík, Marián (KDH)
Druh vystúpenia: Vystúpenie v rozprave

52. Ďakujem pekne, pán predsedajúci. Vážení kolegovia, dámy a páni, predstavujem vám návrh novely zákona, ktorou sa zásadne mení súčasná regulácia týkajúca sa vzdialeností medzi herňami a reklamami na hazard. Cieľom tohto návrhu je zvýšiť minimálnu vzdialenosť medzi týmito prevádzkami a reklamnými nosičmi z dnešných 200 metrov na 500 metrov. Táto zmena je reakciou na rastúce obavy z negatívnych sociálnych a zdravotných dopadov hazardu na obyvateľov, najmä na deti, mladistvých a zraniteľné skupiny obyvateľstva. Návrh novely zákona prináša niekoľko zásadných zmien v oblasti hazardu. Je to zvýšenie minimálnej vzdialenosti. Doterajšia vzdialenosť medzi herňami a reklamami na hazard bola stanovená na 200 metrov. Navrhujeme túto vzdialenosť zvýšiť na 500 metrov. Táto zmena má za cieľ obmedziť dostupnosť hazardu v blízkosti obytných zón, školských zariadení, nemocníc a ďalších verejných inštitúcií, ktoré sú citlivé na vplyv hazardu. Ďalej prináša zníženie vplyvu reklamy na hazard. Reklamy na hazard, ktoré sa v súčasnosti nachádzajú aj na miestach, kde sa pohybujú deti a mladí ľudia, budú musieť byť umiestnené na miestach, ktoré sú minimálne 500 metrov vzdialené od citlivých oblastí. Chcem týmto spôsobom obmedziť negatívny vplyv hazardu na ľudí a zlepšiť ochranu najzraniteľnejších skupín obyvateľstva. Ďalej náš návrh novely zákona prináša zodpovednejší prístup prevádzkovateľov. Týmto opatrením sa bude vytvárať silnejší tlak na prevádzkovateľov herní, aby zohľadňovali lokalitu svojich prevádzok a neotvárali herne v oblastiach s vysokým výskytom detí alebo mladistvých. Súčasne to prispeje k rovnomernejšiemu rozmiestneniu hazardných zariadení v rámci celého územia Slovenska. Rastúci počet herní a časté reklamy na hazardné hry v blízkosti obytných zón, škôl a iných verejných priestorov vytvára potenciálne riziko pre deti a mladistvých, ktorí sa môžu dostať do kontaktu s hazardom už v rannom veku. Odhaduje sa, že zraniteľné skupiny, ako sú deti a mladí ľudia, sú náchylnejšie na závislosť a problematické hranie, preto považujeme za dôležité znižovať ich vystavovanie týmto negatívnym vplyvom. Zvýšením vzdialenosti medzi herňami a reklamami chceme zabezpečiť, že tieto zariadenia nebudú v priamom dosahu detí, mladých ľudí a rodín, čím výrazne znížime riziko závislosti na hazardných hrách. Výherné automaty a iné hry v herniach sú aj podľa pohľadu alebo podľa názoru Slovákov z prieskumov tými, ktoré najviac podporujú závislosť na hraní, až 63 % ľudí si to myslí, že je to tak, osem alebo 10 ďalších percent je tiež naklonené k tomuto, k tomuto postoju. Očakávané prínosy nášho zákona sú: – ochrana detí a mladistvých, zvýšenie vzdialenosti výrazne zníži dostupnosť hazardu v oblastiach, kde sa nachádzajú deti a mladí ľudia, – zníženie problémového hrania, obmedzením prístupu k hazardným hrám v citlivých oblastiach prispievame k prevencii problémového hrania a závislosti na hazardných hrách, – zodpovednejší prístup prevádzkovateľov, prevádzkovatelia herní budú musieť zvážiť umiestnenie svojich prevádzok s ohľadom na miestne špecifiká a s väčším dôrazom na ochranu verejnosti, – konečne sociálna zodpovednosť a prevencia, tento krok je ďalším opatrením v rámci širšej agendy prevencie závislosti a podpory zodpovedného hrania. Záverom, vážení kolegovia a kolegyne, tento návrh novely zákona je dôležitým krokom k zodpovednejšiemu prístupu k hazardným hrám na Slovensku. Je nevyhnutné, aby sme chránili našich občanov, najmä mladých ľudí pred nežiadúcimi rizikami spojenými s hazardom a aby sme minimalizovali jeho dostupnosť v blízkosti citlivých verejných priestorov. Verím, že tento návrh podporí väčšina z vás, pretože ide o krok správnym smerom v oblasti verejného zdravia a prevencie problémového hrania. Teším sa na diskusiu a verím, že spoločne prijmeme zodpovedné rozhodnutie, ktoré bude mať pozitívny vplyv na budúcnosť našich občanov. Ďakujem za pozornosť a dovolím si vás požiadať, aby ste tento náš zákon posunuli do druhého čítania. (Reakcia z pléna.)